Hartseer einde vir jong bultrugwalvis | Netwerk24
Deur Jackie Kruger 25 Julie 2019 20:04
Die storie van 'n jong walviskalf wat by Kanon naby Mosselbaai in die Suid-Kaap uitgespoel het, het hartseer geëindig.
Die bultrugwalvis het Sondag nog geleef toe hy op die rotse uitgespoel het, maar is later van kant gemaak weens sy toestand en jong ouderdom.
Die jong bultrugwalvis word Sondag met water en handdoeke klam gehou op die rotse by Kanon naby Vleesbaai aan die Mosselbaaise kusgebied. Foto: René Hodges
Netwerk24Foto: René Hodges
Die Stranded Marine Animal Rescue Team (Smart), 'n organisasie in Mosselbaai wat hom beywer vir die redding en bewaring van seediere, is verwittig van die walvis wat by die Kanon- private natuurreservaat naby Vleesbaai uitgespoel het.
Ander belanghebbendes, sowel as die departement van omgewingsake, is in kennis gestel.
Die walvis het beserings opgedoen toe hy op die rotse uitgespoel het. Weens die ligging was dit moeilik om hom terug die see in te kry. Weldoeners en veldwagters van die Fransmanshoek-bewarea het die walvis met nat handdoeke gemaklik gehou. Uiteindelik is daar besluit om die walvis van kant te maak.
"Die walvis was sowat twee jaar oud," sê René Hodges van Smart by navraag. "Hy het baie beserings gehad van die uitspoel op die rotse."
Volgens die Facebook-blad van Oceans Research, 'n onafhanklike navorsingsinstituut in Mosselbaai, is sy span Maandag terug na Kanon om monsters, mates en foto's te neem. Die karkas is deur die Mosselbaai-munisipaliteit verwyder.
In Junie is die karkas van 'n walvis ook by Boggomsbaai naby Mosselbaai verwyder nadat dit daar uitgespoel het.